
ALKUSANAT


Tämä kirja kertoo meren- ja maanmittaajien työstä Saudi-Arabiassa 1980-luvulla. Silloin monet yritykset ja työntekijät maksoivat vielä ulkomailla työskentelyn oppirahoja. Työyhteisönäkökulma on kirjassa keskeinen. Kirjassa kuvataan eristyneen työyhteisön toimintaa ja vuorovaikutussuhteita. Kertomus tiivistyy loppua kohden, kun Saudi-Arabian talous lamaantuu, yritysten kilpailu markkinoilla lisääntyy, työelämän saudisointi alkaa vaikuttaa työyhteisöön ja työnantajan talous kiristyy.


Kirjan tapahtumat olen rajannut vuosiin 1981-1985, jolloin työskentelin Saudi-Arabian projekteissa Georeda-nimisen yrityksen palveluksessa. Teimme mittauksia Punaisella merellä ja sen rannikolla. En enää muista kuinka päädyin näihin töihin. Vaimoni on kertonut, että lukion historian kokeissa kelvollinen vastaus löytöretkien syihin sisälsi seikkailunhalun ja tiedon etelän maiden rikkauksista. Ehkä nämä seikat sopivat myös ulkomaille projektitöihin lähdön syiksi. En kuitenkaan myönnä olevani erityisen seikkailunhaluinen ihminen, enkä rikkauksien perään, joten varmaankin vain työstä ja palkasta lähdössäni oli kyse.


Valmistuin vuoden 1979 lopulla rakennustekniikan diplomi-insinööriksi Tampereen teknillisestä korkeakoulusta. Seuraava vuosi meni armeijassa. Sieltä vapauduin tammikuussa 1981 ja jo maaliskuussa olin Saudi-Arabiassa. Olin ensimmäistä kertaa ulkomailla. Astuin lentokoneesta Jeddan lentokentälle pukeutuneena talvisen lämpimään kokopukuun. Se oli täysin virheellinen asuvalinta, mutta ymmärrykseni maailmasta ei silloin riittänyt pidemmälle.


Maailma sitten opetti, ja matkan varrella tapahtui kaikenlaista. Jo silloin syntyi ajatus näistä vuosista kertovan kirjan kirjoittamisesta. Kirjoitin päiväkirjaani 10.4.1984 seuraavaa: ”Minä haluan kirjoittaa kirjan Saudi-Arabian vuosistani. Kuinka sen rakentaisin? Se ei saa olla päiväkirja. Se on muistelmakirja. Se on tarua ja totta. Sopeutumisvaikeudet ovat tärkeitä kuvata.”


Henkilökohtaisten muistojen värittämä tietokirja tästä sitten tuli. Muistojen vuoksi kirjoitan minämuodossa. Kirjalla on kuitenkin vankka tiedollinen perusta. Se muodostuu työyhteisön dokumenteista, ammatti- ja muistelmakirjallisuudesta, päiväja ammattilehtien artikkeleista, internetin artikkeleista ja kirjoittajan päiväkirjoista.


Kirjassa tarkastelen mittausprojekteja osana rakennusalan vientiä, koska tarkasteluaikana mittausprojektit laskettiin tilastoissa rakennusvientiin. Tämä on perusteltua, koska mittausprojekteja toteuttaneet suunnittelu- ja insinööritoimistot tekivät paljon töitä rakennusalalle, ja mittausten yksi päätehtävistä oli mahdollistaa rakennushankkeiden suunnittelu ja toteutus.


Rakennusalan vientitoiminta kohdistui pääosin Neuvostoliittoon ja Lähi-itään. Parhaimmillaan 1970- ja 1980-lukujen vaihteessa työskenteli rakennusalan vientiprojekteissa noin 10 000 suomalaista. Vuonna 1985 Saudi-Arabiassa työskenteli noin 500 suomalaista. Georedan palveluksessa mittausprojekteissa ja geotekniikan hankkeissa työskenteli yli sata, mahdollisesti jopa lähes kaksi sataa, suomalaista.


Tämä kirja on tarkoitettu näille ulkomaanprojekteissa työskennelleille ihmisille muistihistoriaksi. Kirja tarjonnee luettavaa myös työyhteisöjen toiminnasta ja erityisistä ihmisistä, tapahtumista ja paikoista kiinnostuneille lukijoille. Ja tietysti, kyllä minä olen kirjoittanut tämän kirjan itseäni ja läheisiäni varten. Kirja on muisto neljäkymmentä vuotta sitten eletystä elämästä.










1. LÄHI-IDÄN VIENTIPROJEKTIT


Kirjan tapahtumat osuvat aikaan, jolloin suomalaisten rakentajien ja suunnittelutoimistojen projektivienti Lähi-idän maihin oli laajimmillaan. Viennin huippuvuodet olivat seurausta 1970-luvun öljykriiseistä. Niiden seurauksena öljyntuottajamailla oli rahaa. Huippuvuodet menivät kuitenkin nopeasti ohitse 1980-luvun aikana, jolloin raakaöljyn hinta laski ja yritysten kansainvälinen kilpailu lisääntyi. Näinä vuosina vienti oli niin sanottua perinteistä projektivientiä, jolloin suomalainen yritys toteutti ulkomailla määräaikaisen hankkeen pääosin suomalaisella työvoimalla. Kun hanke oli valmis, toiminnot purettiin ja palattiin kotimaahan, ellei hanke sitten synnyttänyt jatkohankkeita.


1980-luvulla maan- ja merenmittausprojektit laskettiin osaksi rakennusalan vientiä. Suunnittelutoimistot (insinööritoimistot, konsulttitoimistot), jotka projekteja toteuttivat, olivat monialaisesti rakentamista palvelevia yrityksiä. Esimerkiksi vuonna 1965 perustettu Geotek oli maa- ja kallioperän sekä vesialueiden tutkimuksiin ja suunnitteluun erikoistunut insinööritoimisto. Geotek ja sen saudiarabialainen tytäryhtiö Georeda toteuttivat kirjassa tarkasteltavat projektit. (Kuva 1.)

KUVA 1. 1980-luvulla Lähi-idässä sodittiin samoja ikuisia sotia kuin nytkin. Niistä huolimatta rakennusalan projektivienti kukoisti vielä vuosikymmenen alkupuolella, sillä arabimailla oli runsaasti öljyn tuomaa rahaa käytettävänä erilaisiin infrastruktuuria kehittäviin hankkeisiin. Kuvan projektijanalla yhtenäinen viiva kuvaa aikoja, jolloin olin mittaushankkeissa työntekijänä.






Saudi-Arabia on luonnonvaroiltaan erittäin rikas maa. Siellä on noin 17 % maailman tunnetuista öljyvaroista. Suurin piirtein yhtä paljon öljyvaroja on Venezuelalla. Maan muutkin luonnonvarat, kuten maakaasu, kulta, rauta, kupari ja fosfaatit, ovat runsaat, mutta niitä hyödynnetään öljyyn verrattuna vain vähän.


Öljyntuotanto alkoi Saudi-Arabiassa 1930-luvun lopulla. Öljy muodostaa nykyisin noin 40 % maan bruttokansantuotteesta, 90 % valtion tuloista ja 90 % viennistä. Öljyn myötä Saudi-Arabista tuli vähitellen tärkeä maailmanpolitiikan ja talouden toimija. Maata johtavat saudit ymmärsivät, että taloudellisen vallan ja kehityksen lisäksi öljyllä oli tärkeä merkitys maan turvallisuuden kannalta. He olivat valmiita käyttämään öljyä aseena maan etujen ollessa uhattuna.


Maan kasvanut merkitys nähtiin 1970-luvun öljykriiseissä, jolloin tapahtui raakaöljyn voimakasta hinnannousua öljyn saatavuuden vähentyessä. Ensimmäinen öljykriisi oli vuosina 1973-1974. Se oli seurausta Israelin sekä Egyptin ja Syyrian välillä lokakuussa 1973 soditusta Jom Kippur -sodasta, joka alkoi Egyptin joukkojen hyökkäyksellä Suezin kanavan yli. Sodan ja kylmän sodan kiemuroiden seurauksena Saudi-Arabian kuningas Faisal turhautui länsimaiden haluttomuuteen vaikuttaa sotatoimiin arabimaiden haluamalla tavalla ja määräsi länsimaihin, erityisesti Yhdysvaltoihin, kohdistuvan öljyboikotin, johon muut öljyä tuottavat arabimaat yhtyivät.


Vuosiin 1979-1980 ajoittunut toinen öljykriisi oli myös seurausta Lähi-Idän tapahtumista. Tällöin Iran ajautui sekasortoon, kun maassa tapahtui ajatollah Khomeinin johtama islamilainen vallankumous. Sen seurauksena maan öljyvienti lakkasi joksikin aikaa.


Raakaöljykaupassa käytetään barrelihintoja. Barreli on tilavuusmitta, joka on noin 159 litraa. Ensimmäisessä öljykriisissä raakaöljyn hinta yli kolminkertaistui noin 15 dollarista 50 dollariin barrelilta. Toisessa öljykriisissä hinta edelleen kaksinkertaistui noin 50 dollarista 100 dollariin barrelilta. Huippuhinta saavutettiin vuonna 1980, jonka jälkeen alkoi melko tasainen ja nopea hinnan lasku. Vuonna 1986 barrelihinta oli enää noin 35 dollaria. Tällä tasolla hinta sitten pysyikin vuosituhannen loppuun saakka. Edellä kerrotut hinnat ovat vuoden 2011 rahanarvon mukaisia.


Öljykriiseillä oli monenlaisia taloudellisia ja maailmanpoliittisia seurauksia. Projektiviennin kannalta merkityksellistä oli ensinnäkin, että öljyntuottajamaiden varallisuus kasvoi. Toiseksi Yhdysvallat ja Saudi-Arabia vahvistivat  liitolaissuhdettaan, minkä myötä Yhdysvallat laajensi Saudi-Arabialle suunnattua teknologian siirtoa, jonka osana myytiin sekä siviilitekniikkaa että aseita.


Saudi-Arabiassa jouduttiin miettimään, mitä tehdä kasvaneella vauraudella. Osa varallisuudesta sijoitettiin länsimaiden talouksiin, mutta omassa maassa raha oli muutettava tuottavaksi omaisuudeksi. Maan talous oli kehittymätön. Oli siis kehitettävä infrastruktuuria ja luotava teollisuutta ja palveluja. Maan väestö oli kuitenkin pieni ja kouluttamaton. Tarvittiin siis ulkomaalaisia asiantuntijoita ja työntekijöitä kehittämään taloutta.


Rakentaminen on Suomen suhdanneherkimpiä toimialoja. Tämän vuoksi alan yritykset ovat vientiprojektien avulla pyrkineet 1950-luvulta alkaen tasaamaan kotimaisia suhdannevaihteluja ja kasvattamaan toimintaansa. Vientiponnistelut toivat myös tulosta. Jälkeenpäin katsottaessa 1970-lukua ja 1980-luvun alkupuoliskoa voidaan pitää suomalaisen rakennusviennin kultakautena. Tällöin toiminta ulkomailla oli kannattavaa, sillä oli taloudellista merkitystä ja suurhankkeet uutisoitiin suomalaisissa tiedotusvälineissä näkyvästi. Vientitoiminnalla oli hyvä maine, ja yritykset halusivat olla vientiyrityksiä. Vilkkaimpina vuosina 1970- ja 1980-lukujen vaihteessa ulkomailla työskenteli noin 10 000 suomalaista.


Vienti suuntautui pääosin Neuvostoliittoon ja Lähi-Itään. Lähi-Idässä toimiminen oli riskialttiimpaa kuin Neuvostoliitossa toimiminen, koska Lähi-Idässä toimittiin markkinoiden ehdoilla haastavassa geopoliittisessa ympäristössä. Sen sijaan Neuvostoliiton vienti perustui maiden välisiin kaupan runkosopimuksiin, joiden osana rakennusprojektit olivat. Esimerkiksi vuosien 1981-1985 runkosopimukseen sisältyivät pitkäaikaiset Svetogorskin ja Kostamuksen rakennusprojektit.


Lähi-Idän markkinoista suomalaiset yritykset kiinnostuivat jo 1950-luvulla öljyn tuoman vaurauden vuoksi. Parhaimpina kohteina nousivat esille Kuwait ja Saudi-Arabia, joilla oli vakaa talous. Markkinat eivät kuitenkaan auenneet helpolla. Kulttuureja ja kauppatapoja ei tunnettu kovinkaan hyvin. Esimerkiksi Saudi-Arabiassa oli käytettävä agenttia tai partneria, jolle kuului osuus hankkeen laskutuksesta. Myös diplomaattisuhteiden puuttuminen Suomen ja Saudi-Arabian väliltä aiheutti ongelmia. Lisäksi Suomen läheiset suhteet Neuvostoliittoon herättivät epäilyjä yritysten luotettavuudesta kansallisen turvallisuuden näkökulmasta, sillä Saudi-Arabian kuningas Faisal oli kommunismin, ja juutalaisuuden, vastainen hallitsija. Lopulta diplomaattiset suhteet saatiin luotua vuonna 1969.


Saudi-Arabiasta tuli 1970-luvulla suomalaisten rakennusyritysten tärkein kohdemaa Lähi-Idässä. Rakentajien myötä myös suomalaiset suunnittelutoimistot löysivät tiensä Saudi-Arabiaan. Rakennusyritykset käyttivät mielellään tuntemiaan suunnittelutoimistoja hankkeissaan. Suunnittelutoimistoille avautui myös omia infrastruktuurin kehittämiseen liittyviä hankkeita. Esimerkiksi  Finnmap/Kaista & Sebbas laati vuosina 1982-1986 Punaisen meren eteläosaa reunustavassa Asir-vuoristossa sijaitsevan Al Bahan emiirikunnan kartat ja seutukaavan sekä alueen merkittävimpien kaupunkien kaavat ja kunnallistekniset suunnitelmat.


Geotek ja sen saudiarabialainen tytäryhtiö Georeda toteuttivat siis kirjassa tarkasteltavat mittausprojektit. Georeda sai nimensä Geotekistä (→ Geo) ja sen saudi-arabialaisesta partnerista sheikki Ali Murad Redasta (→ Reda). Geotekilla oli jo kokemusta ulkomaan projekteista. Se oli ollut 1970-luvulla mukana muun muassa Afrikan vesihuoltoprojekteissa. Vuonna 1976 se sai suunnittelu-urakan Saudi-Arabiasta, joka käsitti yhdeksän kallioon louhittavaa liikennetunnelia, jotka tehtiin eimuslimeilta suljetulle Mekan alueelle. Tämä urakka mahdollisesti avasi Geotekille tien turvallisuuden kannalta herkkien mittausprojektien tekijäksi.


Vientiyritysten menestyksen vuodet Lähi-Idässä jatkuivat 1980-luvun puoliväliin saakka. Monet vientitoiminnan riskit alkoivat sitten toteutua. Suomalaiset rakentajat lähtivät Saudi-Arabiasta vuosikymmenen puolivälissä, koska kilpailu muuttui liian kovaksi aasialaisten ja muiden halvempien maiden yritysten tultua markkinoille ja raakaöljyn hinnan laskettua. Samoihin aikoihin suomalaiset vetäytyivät Irakista Irakin ja Iranin välisen sodan vuoksi. Kaikki toiminta ei tähän kuitenkaan loppunut. Esimerkiksi Georeda jatkoi toimintaansa, vaikka Geotek ajautuikin Suomessa konkurssiin, kuten moni muukin suunnittelutoimisto 1990-luvun alkupuolella.










2. SAUDI-ARABIA KOHDEMAANA


Kaltaiseni projektimiehen kokemukset Saudi-Arabiasta ja ihmisten elämästä siellä jäivät hyvin pinnallisiksi. Merenmittausprojektien aikana elimme omaa eristynyttä elämäämme tukialuksellamme. En muista, että olisin silloin ollut edes kovin kiinnostunut tietämään maan asioista. Hankin kyllä laivahyttini seinälle maan kartan. Tiesin siis missä olin. Vasta viimeisen projektini aikana aloin kiinnostua maan asioista, kun asuimme Yanbussa, ja majapaikkaamme tulivat paikalliset englanninkieliset päivälehdet Arab News ja Saudi Gazette. Silloin meitä kiinnostivat erityisesti talouteen ja työelämään liittyvät jutut, koska työnantajan talous oli vaikeuksissa ja työsuhdeasiat puhuttivat ja synnyttivät kiistoja työyhteisössämme.




2.1 Maa ja ilmasto


Saudi-Arabia sijaitsee Kravun kääntöpiirillä Arabian niemimaalla. Siellä Aurinko paistaa pohjoisen pallonpuoliskon kesän aikana zeniitistä eli keskitaivaalta. Maan pinta-ala on noin 2 150 000 neliökilometriä. Aivan tarkkaan pinta-alaa ei tiedetä, koska maan eteläraja Jemenin, Omanin ja Arabiemiraattien (UAE) kanssa on tarkkaan määrittelemättä. Kun Suomi on pinta-alaltaan Euroopan 6. suurin maa, on Saudi-Arabia maailman 12. suurin maa, ja noin kuusi ja puoli kertaa Suomen kokoinen alue.


Nimensä maa on saanut Saudien hallitsijasuvusta. Sen kantaisä on 1700-luvulla elänyt emiiri Muhammad ibn Saud. Hänen jälkeläisensä Abd al-Aziz ibn Saud perusti Saudi-Arabian valtion vuonna 1932.


Hallinnollisesti maa jakaantuu 13 maakuntaan eli emiraattiin. Kirjan tapahtumien kannalta keskeisimmät kaupungit ovat Punaisen meren rannalla sijaitsevat Jedda, Jizan ja Yanbu. Ne sijaitsevat alueiden pääkaupunkien mukaan nimetyissä Mekan, Jizanin ja Medinan maakunnissa. Mekka ja Medina ovat islaminuskon pyhiä paikkoja, joihin vain muslimeilla on oikeus mennä. Jedda on miljoonakaupunki ja Saudi-Arabian toiseksi suurin kaupunki sisämaassa sijaitsevan pääkaupungin Riadin jälkeen. Jedda on liike-elämän keskus ja siellä sijaitsee maan suurin rahtisatama. Mekkaan matkaavat pyhiinvaeltajat kulkevat sen kautta. Muista paikoista Jizanin edustalla sijaitsevan Farasanin saaristo on kirjan tapahtumapaikkana myös tärkeä. (Kuva 2.)

KUVA 2. Saudi-Arabia sijaitsee Arabian niemimaalla. Maan öljyntuotantoalueet sijaitsevat Persianlahden puolella. Kartalla yhtenäisenä oleva Jemen oli 1980-luvulla jakautunut kahdeksi valtioksi.






Vaikka Arabian niemimaa on merien ympäröimä alue, se on sademäärältään maapallon kuivimpia seutuja ja elinympäristöt ovat sen vuoksi karuja. Esimerkiksi Arabianmereltä tulevat sateet kuivuvat niemimaan eteläosan vuoristoon. Saudi-Arabian sisämaassa sataa noin 80 millimetriä tammikuusta toukokuuhun. Punaisen meren rannikolla Jeddassa sademäärä on vain noin 60 millimetriä vuodessa. Siellä sateet tulevat pääosin marraskuun ja tammikuun välisenä aikana. Alueen sateet ovat kuitenkin epäsäännöllisiä ja vuosien vaihtelu on suurta. Kerralla voi sataa koko vuoden sademäärä tai vuosi voi olla sateeton. Kesäisin lämpötila voi olla jopa 50 °C, mutta talvisin sisämaassa ja pohjoisessa yölämpötilat voivat olla pakkasella. Erityisesti sisämaassa päivä- ja yölämpötilojen vaihtelu on suurta. Päivän lämpö häviää säteilynä pilvettömälle yötaivaalle. Rannikoilla lämpötilavaihtelut ovat sisämaata pienempiä. Siellä merien lämpö tasaa lämpötiloja. (Kuvat 3 ja 4.)

KUVA 3. Keskimääräisiä lämpötiloja ja sademääriä Saudi-Arabian sisämaasta (Riad) ja Punaisen meren rannikolta (Jedda). Lämpötilakäyrät kertovat ylimmän ja alimman keskimääräisen lämpötilan. Lähde: The Kingdom of Saudi Arabia 1979, s. 17.

KUVA 4. Punaisen meren rannikon maisemat ovat karuja. Kuvassa olemme perjantaikävelyllä Farasanin saaristossa joskus vuonna 1983.






En muista, että olisin kokenut Saudi-Arabian säitä erityisen hankalina. Kaupungeissa ja autolla liikuttaessa Auringon lämpö tuntui, mutta suurimman osan ajasta olin kuitenkin merellä. Vain joistakin sadepäivistä, hiekkamyrskyistä ja tuulisista ajanjaksoista minulla on päiväkirjamerkintöjä. Esimerkiksi heinä- ja elokuussa 1983 tuuli haittasi viikkojen ajan mittauksia Jizanin laivaväylillä.


Kylmästäkin tuli saatua kokemuksia. Alkuvuodesta 1985 koko Eurooppa ja osa Pohjois-Afrikkaa sekä Intian pohjoisosat olivat kylmyyden kourissa. Suomessa mitattiin Sallan Naruskassa pakkaslukema -50.4°C. Saudi-Arabian pohjoisosissakin lämpötila oli yöllä pakkasella. Helmikuun lopussa satoi lunta. Aivan Jordanian rajan läheisyydessä Akaban lahden pohjoisosassa lunta satoi jopa puoli metriä. Teimme silloin Yanbun teollisuuskaupungin mittauksia. Normaalisti suihkuvesi lämpisi auringonlämmössä talomme katolla olevissa säiliöissä. Nyt Auringon lämpö ei riittänyt lämmittämään vettä vaan jouduimme tyytymään kylmiin suihkuihin.





2.2 Aika ja etelän Aurinko


Suomen ja Saudi-Arabian aikaero on enimmillään vain yksi tunti. Kun Suomen vyöhykeaika on Greenwichin keskiaika plus kaksi tuntia (GMT + 2 h), on Saudi-Arabian vyöhykeaika Greenwichin keskiaika plus kolme tuntia. Aikaero on siis normaaliajassa eli talviajassa yksi tunti. Koska Saudi-Arabiassa ei ole käytössä kesäaikaa, näyttävät kellot kesäisin kummassakin maassa samaa aikaa (GMT + 3 h). 


Auringon kulku Saudi-Arabian taivaalla poikkeaa Suomessa koetusta. Ero näkyy selvimmin kesällä. Silloin Aurinko nousee ja laskee lähes pystysuoraan eli päivä valkenee nopeasti ja yö pimenee nopeasti. Päivän pituus vaihtelee vuoden aikana vain vähän. Pisimmillään päivä on Jizanissa 13 h 6 min, Jeddassa 13 h 24 min ja Yanbussa 13 h 35 min, kun Suomessa pisin päivä on Helsingissä 18 h 47 min ja Lapissa on yötön yö. Keskipäivällä Aurinko paistaa Saudi-Arabiassa suurin piirtein zeniitistä eli suoraan ylhäältä. Helsingissä se on enintään 53 asteen korkeudella horisontista mitattuna.


Suomessa Auringon suunta muuttuu päivän edetessä noin 15 astetta tunnissa. Sen sijaan Saudi-Arabiassa Aurinko näkyy aamupäivällä suurin piirtein idässä ja iltapäivällä lännessä. Keskipäivällä Aurinko on Suomessa etelässä, mutta Kravun kääntöpiirin eteläpuolella se näkyy kesällä pohjoisella taivalla. Näin etelän Aurinko on erilainen suunnannäyttäjä kuin pohjoisen Aurinko. (Kuva 5.)

KUVA 5. Auringon  kulku taivaalla kesäpäiväntasauksen aikaan vuonna 1985 Jizaniissa ja Helsingissä. Kuvan uloin ympyrä on horisontti, missä näkyvän kohteen korkeus on nolla astetta. Zeniitissä oleva kohde on suoraan katselijan yläpuolella, jolloin sen korkeus on 90 astetta. Kummassakin paikassa kello käy samaa aikaa, mutta keskipäivän hetki (12:11 tai 13:21) eroaa paikkojen pituusaste-eron vuoksi.










2.3 Punainen meri


Punainen meri on kapea meri Afrikan mantereen ja Arabian niemimaan välissä. Se on noin 2400 kilometriä pitkä ja noin 350 kilometriä leveä pohjoisluoteesta eteläkaakkoon ulottuva meri. Se kulkee pohjoisesta Suezin ja Akaban lahdilta Bab el Mandebin salmen kautta Adenin lahteen ja Arabianmereen. Meren keskisyvyys on noin 500 metriä ja sen syvin kohta on noin 3000 metriä.


Punainen meri on maapallon pohjoisin trooppinen meri. Sen vesi on lämmintä ja suolaista. Pintalämpötilat ovat meren pohjoisosassa noin 20-26 °C ja keski- ja eteläosissa noin 25-31 °C. Merivesi on myös syvältä hyvin lämmintä, yli 20 °C. Veden keskimääräinen suolapitoisuus on noin neljä prosenttia (4 %), kun maapallon merien suolapitoisuus on keskimäärin noin kolme ja puoli prosenttia (3.5 %). Suolaisuuden syinä ovat voimakas haihtuminen ja mereen laskevien jokien puuttuminen.


Punainen meri alkoi muodostua noin 50-70 miljoonaa vuotta sitten kun mannerliikunnat saivat Arabian niemimaan irtoamaan Afrikan tektonisesta laatasta. Muodostumistavaltaan se on näin ollen tektonisten laattojen välinen vajoamalaakso. Laattojen liike jatkuu edelleen, joten meri levenee hitaasti.


Saudi-Arabian Punaisen meren rannikko on tasankoa, joka vaihtuu nopeasti sisämaahan mentäessä vuoristoksi. Rannikkotasanko on noin 20-40 kilometriä leveä vyöhyke. Siitä kutsutaan nimellä Tihama. Leveimmillään tasanko on Jeddan kohdalla, missä se ulottuu Mekkaan asti. Jeddan pohjoispuolisesta vuoristoalueesta käytetään nimeä Hijaz ja sen eteläpuolisesta vuoristoalueesta nimeä Asir. Se on muuta maata sateisempi ja rrehevämpi, minkä vuoksi maanviljely on siellä mahdollista.


Punaisen meren rannikoilla on laajoja koralliriuttoja, jotka ovat korallieläinten erittämästä kalsiumkarbonaatista eli kalkkikivestä rakentuvia muodostumia. Korallieläimet elävät vuorovaikutussuhteessa eli symbioosissa panssarilevien kanssa. Korallit saavat 95 % ravinnostaan näiltä leviltä. Ne antavat koralleille myös niiden monenkirjavat, kauniit värit.


Panssarilevät tarvitsevat tietyn lämpötilan ja ne ovat hyvin herkkiä lämpötilan muutoksille. Liian lämpimässä vedessä levät jättävät korallit, jotka haalistuvat ja lopuksi kuolevat. Ilmaston lämpenemisen myötä lämpiävät meret ovat uhka korallien säilymiselle. Niiden säilyminen on tärkeää merien elämän monimuotoisuuden vuoksi, mikä ylläpitää muun muassa kalastuselinkeinoa ja matkailua monissa osissa maapalloa. Punaisella merellä elävät korallit ja niiden levät ovat sopeutuneet lämpimämpään veteen kuin muissa merissä elävät korallit. Tästä huolimatta Punaisellakin merellä on jo havaittu korallien haalistumista.


Koralliriuttoja esiintyy kaikialla Punaisen meren alueella. Esimerkiksi Saudi-Arabian eteläosassa Farasanin saaristossa on paljon koralliriuttoja (kuva 14, s. 39). Ne ovat rakenteeltaan vaihtelevia muodostumia: rannikoiden läheisyydessä on rannikkoa myötäileviä rantariuttoja, ulompana merellä on valliriuttoja, ja ulkomerellä kehä-riuttoja eli atolleja. Riutoilla elää runsas ja monimuotoinen merellinen eläimistö, mikä luo edellytykset kalastuselinkeinolle ja matkailulle. Muun muassa sukelluksen harrastajat viihtyvät riutoilla. Merenkulun ja merenmittauksen kannalta riutat ovat vaarallisia alueita. Teräväpiirteisten ja muodoltaan vaihtelevien riuttojen läheisyydessä ja keskellä pitää kulkea varovasti. (Kuva 6.)




[image: ]


KUVA 6. Purjelautailua Farasanin saaristossa. Korallimuodostumat näkyvät vedessä tummina varjoina.






Merenmittauksen kannalta on tärkeä tuntea merenpinnan korkeusvaihtelut, sillä merikarttoihin laitettavat syvyystiedot pitää ilmoittaa määrätyn ajankohdan alimman vedenkorkeuden suhteen. Korkeusvaihteluita aiheuttavat muun muassa Kuun ja Auringon vetovoimien synnyttämä vuorovesi, vuodenajat, vallitsevat tuulet ja ilmanpaineen muutokset. Tämän vuoksi näitä asioita mitataan merenmittausprojekteissa.


Vuorovesivaihtelu eli nousu- ja laskuvesien korkeusero on Punaisella merellä melko pieni, alle yhden metrin. Suurimmat vaihtelut ovat meren pohjois- ja eteläosissa. Sen sijaan keskempänä, esimerkiksi Jeddan kohdalla, vaihtelu on lähes olematonta. Nousuvesi ja laskuvesi tulevat kaksi kertaa vuorokaudessa.


Veden korkeudessa näkyy selvä vuodenaikavaihtelu. Kesällä meri on keskiosissaan lähes metrin alempana kuin talvella, koska kesäisin haihdunta on voimakasta ja vallitsevat pohjoiset tuulet työntävät Punaisen meren vettä Arabianmereen. Talvisin meren pohjoisosassa vallitseva tuuli tulee edelleen pohjoisesta, mutta meren eteläosassa tuuli kääntyy etelään, ja pintavirtaus kääntyy sen mukana myös etelään. Näin Arabianmeren vettä virtaa Punaiseen mereen, missä merenpinta taas nousee.


Sen jälkeen, kun Suezin kanava avattiin 1860-luvun lopulla, on Punainen meri ollut maailmantalouden kannalta tärkeä kulkuväylä. Se lyhentää merimatkoja Euroopasta Aasiaan tuhansia kilometrejä. Esimerkiksi matka Lontoosta Singaporeen on kanavan kautta 6000 kilometriä lyhyempi kuin matka Afrikan ympäri. Kanavan kautta kulkee vuosittain noin 15 000 laivaa ja 10-15 % kansainvälisestä kaupasta. Kun laivojen kulku estyy, syntyy tuotteiden saatavuusongelmia, ja niiden hinnat nousevat.


Kanavan käytön esteenä ovat olleet Lähi-idän sodat ja laivaonnettomuudet kanavassa. Viimeisimmät laivojen  kulku haittaavat sotatoimet ovat tapahtuneet Punaisen meren eteläosassa, missä Jemenin huthikapinalliset ovat tehneet viime vuosina raketti- ja drooni-iskuja kauppalaivoihin Adenin lahdella ja Bab el Mandebin salmessa, ja joihin Yhdysvallat ja sen liittolaiset ovat vastanneet.


Punainen meri on geopolitiikan, talouden ja luonnon monimuotoisuuden kannalta merkittävä meri. Erityisen tärkeä se on alueen valtioille. Tämän vuoksi on hyvin ymmärrettävää, että Saudi-Arabia ryhtyi 1970- ja 1980-luvuilla moniin rannikkovesiensä ja rannikkonsa käyttöä kehittäviin hankkeisiin.






2.4 Väestö


Saudi-Arabia on Suomeenkin verrattuna hyvin harvaanasuttu maa. Kun Suomen nykyinen (2025) väestötiheys on noin 18 asukasta neliökilometrillä, Saudi-Arabian väestötiheys oli vuoden 1974 väestölaskennan perusteella vain vähän yli kolme asukasta neliökilometrillä. Nykyisin (2023) se on kuitenkin jo noin 13 asukasta neliökilometrillä. Väestö on keskittynyt muutamille tiheään asutuille kaupunkialueille, mutta näin on Suomessakin.


Maan väestöstä puhuttaessa tulee erottaa maan kansalaiset, laillisesti maassa asuvat ulkomaalaiset ja laittomasti maassa asuvat ulkomaalaiset. Väestön määrän ja väestöryhmien osuuksien arviointi ei ole kovin varmalla pohjalla, koska väestön tilastointi ei ole yhtä luotettavaa kuin esimerkiksi Suomessa.


Väestönkasvu on ollut nopeaa 1970-luvulta alkaen. Vuoden 1974 väestönlaskennan perusteella maan kansalaisia oli noin seitsemän miljoonaa. Vuonna 1985 maan kansalaisia oli arviolta jo noin 8.5 miljoonaa ja laillisesti maassa asuvia ulkomaalaisia oli noin 4.5 miljoonaa. Tällöin suurin ulkomaalaisten ryhmä oli jemeniläiset, joita oli noin 1.6 miljoonaa, sitten tulivat pakistanilaiset 0.60 miljoonaa, egyptiläiset 0.60 miljoonaa, filippiiniläiset 0.25 miljoonaa ja intialaiset 0.24 miljoonaa. Länsimaalaisia maassa oli noin 110 000 henkilöä. He olivat pääasiassa yhdysvaltalaisia ja englantilaisia. Suomalaisia maassa oli noin 500 henkilöä.


Nykyisin (2020) maassa asuu noin 40 miljoonaa ihmistä. Väestöstä noin viiden miljoonan ihmisen arvioidaan olevan laittomasti maassa. Heistä suurin osa on ilmeisesti jemeniläisiä ja egyptiläisiä. Kansalaisia ja laillisesti maassa olevia ulkomaalaisia on noin 35 miljoonaa. Kansalaisista, joita on noin 20 miljoonaa, noin 90 %:n arvioidaan olevan heimotaustaisia arabeja eli saudeja. Laillisesti maassa olevia ulkomaalaisia on noin 14 miljoonaa. Suurimmat laillisesti maassa olevien ulkomaalaisten ryhmät ovat intialaiset 2.5 miljoonaa, indonesialaiset 1.7 miljoonaa, pakistanilaiset 1.5 miljoonaa, bangladeshilaiset 1.3 miljoonaa ja egyptiläiset 1.0 miljoonaa. Länsimaalaisten määrä ei juurikaan ole muuttunut 1980-luvun jälkeen. Heitä on edelleen jonkin verran yli 100 000 henkilöä. Suurin osa Saudi-Arabian työvoimasta, jopa 80 %, on ulkomaalaisia laillisesti tai laittomasti maassa olevia työntekijöitä. He ovat pääasiassa miehiä. Tämän


seurauksena maan väestörakenne on miesvaltaisesti vinoutunut. Miehiä on arviolta noin 5.5 miljoonaa enemmän kuin naisia. (Taulukko 1.)





TAULUKKO 1. Saudi-Arabian väestössä on suuri miesylimäärä, mikä muodostuu pääosin työikäisestä väestöstä. Luvut ovat vuoden 2020 väestötiedoista tehtyjä arvioita. Luvuissa eivät ole mukana laittomasti maassa olevat ihmiset. Lähde https://en.wikipedia.org/wiki/Demographics_of_Saudi_Arabia.

Maailmassa on tuskin toista maata, jossa suurimman osan asiantuntijatehtävistä, tuotannollisista töistä ja yritysten ja kotien palvelutöistä tekevät ulkomaalaiset työntekijät. Maan oma väestö, sen osaaminen ja työhalukkuus eivät ole yksinkertaisesti riittäneet niihin kehityshankkeisiin, joihin maassa 1970-luvulla ryhdyttiin. Maan kasvava vauraus myös houkutteli ja houkuttelee yhä ihmisiä maahan laillisesti tai laittomasti. Erityisesti laittomasti maassa olevien ihmisten asema yhteiskunnassa ja työelämässä on oikeudeton, mutta myös monia laillisesti maassa olevia ei-länsimaisia työntekijöitä kohdellaan huonosti.

